
Egy új Hirschsprung betegségmodell létrehozása kondroitinszulfát velőcső mellé való injektálásával korai csirke embryoban

Bevezetés: A béltraktus embryonális fejlődése során a velőcső-eredetű dúcléc őssejtek
(ENCC) először az előbél mesenchymáját kolonizálják, majd caudalis irányba haladva
létrehozzák a teljes bélidegrendszert (ENS). Ha az embryonalis fejlődés során az ENCC-k
migrációja zavart szenved Hirschsprung betegség (HD) alakul ki, amelyet 85%-ban a distalis
colon ganglionmentessége jellemez. ENS-t célzó kutatások felvetik annak a lehetőségét, hogy
a HD betegek vastagbelében termelt kondroitin-szulfát (CSPG) típusú extracelluláris mátrix
(ECM) közrejátszik a rendellenes bélidegrendszer kialakulásában.

Anyag és módszer: Munkám célja egy olyan embryonális HD modell készítése volt, amely
génmódosítás nélkül is ganglionmentességet mutat a disztális colorectumban, és ami alkalmas
lehet idegi őssejtek béltranszplantációs modellezésére embryomanipulációs kísérletekben. Az
embryomanipulációs és in vitro kísérleteket madárembryon végeztük, ami a fejlődéstan
klasszikus modellszervezete, és amiben az ENS fejlődése, morfológiája hasonlít az
emlősökére. 2 napos csirke embryoból explantált velőcsöveket 12 órán keresztül CSPG
(25mikrg/ml) és fibronektin (20 mikrg/ml) felületén tenyésztettünk (n=20). Ezt követően, 0,2
ml CSPG-t injektáltuk a cervicalis szomiták és a velőcső közé az előzetesen steril tussal
láthatóvá tett embryokban. Az injektált embryokat 6, illetve 8 napig inkubáltuk, majd
immuncitokémiai festéseket alkalmaztunk.

Eredmények: Az in vitro eredmények szerint a CSPG a korai dúclécsejt vándorlást gátolta,
ellentétben a fibronektinnel, ahol intenzív sejtmigrációt figyeltünk meg. A CSPG-vel injektált
2 napos csirke embryok inkubálás utáni túlélési aránya közel 50%-os volt. A CSPG kezelt
embryok sagittális metszetén végzett immunjelölések szerint az ENCC-k kolonizációs
képessége lecsökkent, a distális colon ganglionmentességet mutatott. Feltételezzük, hogy a
CSPG in vivo is gátolja az ENCC-k migrációját.

Következtetések: In vitro és in vivo kísérletekkel igazoltuk a CSPG sejtvándorlásra kifejtett
gátló hatását. Az ENS kialakulásának CSPG-vel történő gátlása lehetőséget nyújt a HD-t
kiváltó sejtes és ECM eredetű folyamatok embryonális tanulmányozására, illetve további
ECM molekulák sejtmigrációra kifejtett hatásának in vivo vizsgálatára.



